Helen Brooke Taussig

**Helen Brooke Taussig** (Cambridge, 1898ko maiatzaren 24a - Kennett Square, 1986ko maiatzaren 20a) estatubatuar kardiologoa izan zen, Baltimore eta Bostonen lan egin zuena eta kardiologia pediatriko arloaren sortzailea.

Zehazki, Fallot-en Tetralogiarekin («haurtxo urdinaren sindromea» izenez ezagutzen den patologiarekin) jaiotako haurren bizitza luzatuko lukeen prozedura baten kontzeptua garatzeagatik aitortzen da. Kontzeptu hau praktikan *Blalock-Thomas-Taussig shunt* izeneko prozedura gisa aplikatu zen. Prozedura Alfred Blalock eta Vivien Thomas-ek garatu zuten, Johns Hopkins Ospitaleko Taussig-en lankideak zirenak.

Taussig talidomida debekatzeko egindako lanagatik ere ezaguna da eta oso trebea den mediku gisa aitortua izan zen. American Heart Association-eko buru hautatu zuten lehen emakumea izan zen. Harro zegoen American Medical Association (AMA) elkarteko buru aukeratu zuten lehen pediatra izateaz; eta 1964an Askatasunaren Domina Presidentziala eman zioten.

## Biografia 
Helen Taussig Cambridgen jaio zen. Bere aita, Frank W. Taussig, Harvardeko ekonomialaria zen, eta bere ama Edith, Radcliffe Collegeko lehen ikasleetako bat. Ama Taussigek zazpi urte zituenean hil zitzaion. Eskolan eman zituen lehen urteetan dislexia gogor baten aurka borrokatu behar izan zuen, bere aitaren ahalegin eta laguntza handiari esker gainditua izan zena.

Cambridge School for Girls-en graduatu zen 1917an, eta gero bi urte egin zituen Radcliffe-n, Kaliforniako Unibertsitateko batxiler-diploma lortu aurretik. Geroago, aldi berean, Harvardeko Medikuntza Eskolan eta Bostongo Unibertsitatean ikasi zuen, Johns Hopkins Unibertsitatean kardiologiako graduondokoa lortu aurretik.

Gorreria izan zuen bere karreraren azken urteetan, eta, horregatik, ezpainak irakurtzen ikasi behar izan zuen bere pazienteei entzuteko, eta estetoskopioaren ordez hatzak erabiltzen gaixoen bihotz-erritmoa sentitzeko.

## Ibilbidea 
Taussigek anoxemiaren edo *haurtxo urdinaren* *sindromearen* inguruko ikerketa zabala egin zuen, eta, horren ondorioz, kardiologia pediatrikoan aitzindaria den prozedura bat diseinatu zuen, *Blalock-Thomas-Taussig shunt* izenekoa. Prozedura 1944ko azaroaren 29an aplikatu zuten lehen aldiz Taussig eta Blalock doktoreak hamaika hilabeteko paziente batean.

1947an *Congenital Malformations of the Heart* (Bihotzeko sortzetiko malformazioak) liburua idatzi zuen eta 1957an Albert Lasker saria jaso zuen medikuntza klinikoko ikerketagatik. 1959an Johns Hopkins Unibertsitatean katedra titular bat lortu zuen lehen emakumeetako bat izan zen.

Era berean, Elikagai eta Sendagaien Administrazioari Talidomidaren arriskuez ohartarazi zion lehenengoetako bat izan zen, farmako horren ondorioz fokomeliarekin jaiotako haur europarrak aztertu ondoren. Hil zenean, hegaztien sortzetiko bihotz akatsen oinarri genetikoa ikertzen ari zen.
thumb|Blalock doktorearen eta Taussig doktorearen artikulua. 1943
1986ko maiatzaren 20an, 88 urte betetzeko lau egun falta zirela, Taussig gidatzen ari zen lagun talde bat tokiko hauteskundeetan botoa ematera, bere autoak beste ibilgailu batekin talka egin zuenean bidegurutze batean. Ordubete inguru geroago hil zen Chester County ospitalean, eta bere gorpua Johns Hopkinsi eman zion.
* 1948: *Passano Fundazioaren saria* medikuntza-zientziari egindako ekarpen bikainagatik, Alfred Blalock-ekin partekatua - sari hau partekatu zen lehen aldia eta emakume bati eman zitzaion lehen aldiz.
* 1953: American College of Chest Physicians-en *ohorezko domina.*
* 1954: *Feltrinelli Saria.*
* 1963: Unibertsitateko Emakumeen Amerikako Elkartearen *lorpen saria.*
* 1964: Lyndon Johnson presidenteak emandako *Askatasunaren Domina.*
* 1971: American Pediatric Society-ren *Howland saria.*
* 1973: Zientzien Akademia Nazionaleko hautatua, Blalock Blalock-Taussig shunt-ean elkarrekin egindako lanagatik hautatua izan eta 27 urtera.
* 1973: *Emakumeen Ospearen* *Erakusketa Nazionalean* sartu zen.
* 1976: Johns Hopkins-ek *Milton S. Eisenhower Domina* eman zion.
* 1982: *Elizabeth Blackwell domina* American Medical Women's Association-ek emana.
* 2005: Johns Hopkins Medikuntza Eskolak bere lau institutuetako bat izendatu zuen bere omenez, baita Helen B. Taussig Sortzetiko Bihotzeko Gaixotasun Zentroa ere.
* 2018: *Helen B. Taussig ikerketa-saria* ematen hasi zitzaien doktoratu ondoko bekadunei, Johns Hopkins Medikuntza Eskolako Oinarrizko Zientzietako eta Sail Klinikoetako izendapenak zituztenei.
* Bere ibilbidean zehar, Taussig-ek 20 ohorezko titulu baino gehiago lortu zituen. Taussig hainbat elkarte profesionaletako kide izan zen bere ibilbidean. American Pediatric Society, Society for Pediatric Research eta American College of Physicians-eko kidea izan zen.

## Erreferentziak 
## Bibliografia 
* Joyce Baldwin. *To Heal the Heart of a Child. Helen Taussig, M. D.* Walker & Co. New York 1992.

* M. A. Engle. *Helen Brooke Taussig*. In: *Johns Hopkins Medical Journal* 140: 137-141 (1977).

* M. A. Engle. *Helen B. Taussig, the Tetralogy of Fallot, and the Growth of Pediatric Cardiac Services in the United States*. In: *Johns Hopkins Medical Journal* 140: 147-150 (1977).

* M. A. Engle. *Biographies of Great American Pediatricians. Helen Brooke Taussig, The Mother of Pediatric Cardiology*. In: Pediatric Annals, Jg. 11 (1982) 629-631 or.

* W P. Harvey. *A conversation* with *Helen* *Taussig.* In: *Medical Times, New York* 106: 28-44 (1978).

* W P. Harvey: *Helen B.* *Taussig, the Tetralogy of Fallot, and the Growth of Pediatric Cardiac Services in the United States*. In: Johns Hopkins Medical J. 140: 147-150 (1977).

## Kanpo estekak 
* Helen Brooke Taussig
* Findagrave: Helen B. Taussig